Title: Zxczxc
Author: Karol Bergmann
Last saved by: Viera Chudá
Company: FEI

Salzburg group – Bregenz, Austria – 24. – 26. jún 2011

Stretnutie ministrov pre vedu a výskum členských krajín Salzburskej skupiny, 24. – 26. jún 2011
Správa zo zahraničnej pracovnej cesty
1.  Účastník ZPC:
Marta Cimbáková – generálna riaditeľka Sekcie vedy a techniky a vedúca delegácie
Marián Zachar – osobný tajomník ministra
2.  Zahraničná pracovná cesta:
štát: Rakúsko
mesto: Bregenz
konaná v dňoch: 24.– 26.6.2011
názov prijímajúcej organizácie: Federálne ministerstvo vedy a výskumu Rakúska
účel cesty: Stretnutie ministrov pre vedu a výskum členských krajín tzv. Salzburskej skupiny
spôsob financovania: Cestovné náklady sú hradené z rozpočtu kapitoly ministerstva a pobytové náklady sú hradené prijímajúcou organizáciou.
3.  Rámcový program pobytu:
24. jún 2011
11:00   	Odchod z Bratislavy
18:15		Príchod - Hotel Schwärzler, Bregenz 
19:30 – 22:30	 Pracovná večera účastníkov na palube “MS Alpenstadt Bludenz” hostená prof. Dr. Karlheinzom Torchterlom, federálnym ministrom pre vedu a výskum, Rakúsko 
25. jún 2011 - Pracovný program
10.00 – 11.15 1. tematický blok- „Na ceste k vytvoreniu Európskeho konzorcia pre výskumnú infraštruktúru (European Research Infrastructure Consortium) – ERIC” – kongresové centrum Bregenz 

11:45 – 13:00	2. tematický blok – „Na ceste k novému rámcovému programu EÚ pre výskum: prieskum pôdy pre spoluprácu členských štátov Salzburskej skupiny v najbližšom období“ - kongresové centrum Bregenz 
	Otázky do diskusie:
-	Aké sú oblasti spoločných záujmov medzi členskými štátmi Salzburskej skupiny?
-	Ako je možné využiť Salzburskú skupinu k dosiahnutí spoločných cieľov? 
13:00 – 14:30	Pracovný obed
14:30 – 15:30	3. tematický blok – „Na ceste k novému rámcovému programu EÚ pre výskum: pohľady členských štátov a Európskej komisie“ - kongresové centrum Bregenz – prezentácia generálneho riaditeľa DG Research and Innovation o novom rámcovom programe 
17:15 – 18:00	Spoločenský program - Presun do Schwarzenbergu (Bregenzerwald) – obecné námestie Schwarzenberg
20:00 – 22:00	Spoločenský program - Večerná recepcia v Baumgarten hostená Dr. Herbertom Sausgruberom, štátnym guvernérom Vorarlbergu 
26. jún 2011
09.00  		Odchod - Hotel Schwärzler, Bregenz 
16:00	Príchod do Bratislavy
4.  Stručný priebeh rokovaní, resp.  študijného pobytu:
	Po príchode v piatok (24. júna) večer, počas neformálneho  pracovného večera sa v súvislosti s pripravovaným 8. rámcovým programom ES  a  Novým programovacím obdobím vyjadril vedúci českej delegácie a generálny riaditeľ sekcie vysokých škôl a vedy a techniky, Jan Hrušák, že Česká veda už nečelí nedostatku techniky, ale vynára sa obrovský problém zabezpečenia nákladov na prevádzku zakúpenej techniky, ktoré často prevyšujú obstarávacie náklady na techniku. V tejto súvislosti s pripravovanou Stratégiou Fénix a plánovaným investovaním do univerzitných vedeckých parkov poznamenal, že samotná investícia by nemala byť z časového hľadiska problematická. No na druhej strane, udržateľnosť takého projektu je krajne otázna nakoľko si podľa vyjadrení viacerých expertov (napr. aj Carlo Rizzuto, bývalý  predseda ESFRI a súčasný riaditeľ yinchrotrone v Terste) podobné projekty nedokážu na seba zarobiť zo súkromných zdrojov a prevádzkové náklady budú musieť byť každoročne pravdepodobne hradené zo štátneho rozpočtu. Financovanie prevádzkových nákladov je možné aj zo štrukturálnych fondov, ale táto možnosť nie je vždy využiteľná z rôznych dôvodov.

	V sobotu 25. júna začalo pracovné rokovanie v kongresovom centre v Bregenz o 10:00 1. tematickým blokom na tému: „Na ceste k vytvoreniu Európskeho konzorcia pre výskumnú infraštruktúru (European Research Infrastructure Consortium) – ERIC”. Po oficiálnom otvorení rokovaní rakúskym ministrom Karlheinzom Torchterlom nasledoval videopríhovor komisára pre regionálnu politiku Johannesa Hahna. Okrem iného poznamenal, že v ďalšom rozpočtovom období bude podporovať, aby všetky európske regióny vytvorili tzv. „inteligentné špecializačné stratégie“ a ďalej sa bude tiež usilovať o zjednodušenie postupov pre čerpanie štrukturálnych fondov. 

V úvodnom príspevku sa Carlo Rizzuto zameral na prezentáciu možnosti vytvárania Konzorcií európskych výskumných infraštruktúr (tzv. ERIC - European Reasearch Infrastructure Consortium). Poznamenal, že tieto nadnárodné prepojenia regionálne excelentných infraštruktúr sú servisným a inak nedostupným nástrojom pre externých výskumníkov. Jednou z podmienok úspešného konzorcia musí byť otvorený prístup na základe medzinárodnej peer-review súťaže alebo aj napr. zverejňovanie publikácií na verejných doménach. Finančné zabezpečenie podobného konzorcia je podľa skúseností p. Rizzuta možné z hľadiska infraštruktúry zo štrukturálnych fondov a z hľadiska výskumu z rámcových programov EÚ. Čo sa týka socioekonomických dopadov tak predpokladá „výmenu mozgov“ namiesto „odchodu mozgov“, generovanie spin-off firiem, návrat až 75% výdavkov na výskumníkov a návštevníkov do národnej ekonomiky, zlepšenie lokálnej infraštruktúry od škôl až po obchody a predpokladá až trojnásobný návrat výdavkov do infraštruktúry. Na koniec prezentácie predstavil niekoľko príkladov z ESFRI roadmap, napr. ELI – Extreme Light Infrastrucutre v Českej republike, Maďarsku a Rumunsku. V rámci diskusie znova zaznel problém prevádzkových nákladov na zakúpenú techniku, ktoré často prevyšujú obstarávacie náklady na techniku. Zástupca z českej delegácie upozornil na nesúlad rámcových programov so štrukturálnymi fondmi vo veci využívania pre ERIC a poznamenal, že príprava na vybudovanie podobnej infraštruktúry trvá až 3 roky. Rumunský minister Daniel Petru Funeriu upozornil na dvojkoľajnosti „starej“ a „novej“ Európy s tým, že výskum nie je o sociálnej podpore, ale o excelencií. Slovinská generálna riaditeľka pre vedu a výskum, Jana Kolar, podporila snahy o zjednodušenie a flexibilitu v postupoch čerpania štrukturálnych fondov EÚ. V ďalšej diskusií bola spomenutá nutnosť budovať okrem infraštruktúry aj ľudské zdroje a taktiež odznela požiadavka otvoreného prístupu malých krajín do európskych infraštruktúr. Carlo Rizzuto uzavrel diskusiu vyhlásením, že nechať vedeckú infraštruktúru iba tým najbohatším nie je najlepšie riešenie a mali by ju mať k dispozícií iba tí najlepší.

V druhom tematickom bloku o 11:45 na tému „Na ceste k novému rámcovému programu EÚ pre výskum: prieskum pôdy pre spoluprácu členskych štátov Salzburskej skupiny“ sa členské krajiny vyjadrili k dvom otázkam: „Aké sú oblasti spoločných záujmov medzi členskými štátmi Salzburskej skupiny a  ako je možné využiť pôdu Salzburskej skupiny k dosiahnutiu spoločných záujmov“ Z úvodnej prezentácie Barbary Weitgruber, generálnej riaditeľky pre vedecký výskum a medzinárodné vzťahy rakúskeho ministerstva pre vedu a výskum a taktiež z diskusie vyplynulo niekoľko priorít. Hlavne dôležitosť riešiť významné spoločenské problémy, dôraz na mobilitu a ľudské zdroje, záväzok k excelencii, zjednodušovanie Rámcového programu a preferencia prístupu vo vede založeného na dôvere. Maďarský štátny tajomník Zoltán Cséfalvay poznamenal, že je otázkou politických priorít o tom, čo sú spoločenské problémy a taktiež podčiarkol, že iba politici vyžadujú  pri peniazoch do vedy aj výsledky. Slovinská delegátka vo svojom vystúpení poukázala na nedostatok dôkazov o tom ako zdroje z EÚ pôsobia na vedu. Rumunský minister Funeriu zakončil diskusiu s vyhlásením, že jedna z najvážnejších výziev pre členské krajiny v EÚ bude zamedziť odlivu mozgov a nahradiť ho tzv. cirkuláciou mozgov.

	V treťom a poslednom tematickom bloku o 14:30 na tému „Na ceste k novému rámcovému programu: pohľady členských štátov a európskej komisie“ mal úvodnú prezentáciu Robert-Jan Smith, Generálny riaditeľ DG Research and Innovation z Európskej komisie. Zameral sa na stratégiu Európa 2020 a vlajkovú iniciatívu Inovačná únia, v rámci ktorej spomenul prioritu podpory princípov súťaže vo vede a cezhraničné združovanie zdrojov (napr. spomínaný ERIC) na vytvorenie kritickej masy potrebnej pre šírenie vedomostí. Vo veci ďalšieho financovania z európskych zdrojov po roku 2013 prezentoval zámer financovať výskum a inovácie v EÚ prostredníctvom Spoločného strategického rámca – tzv. Horizont 2020. Pod tento rámec by mal spadať, 8. rámcový program, Rámcový program pre konkurencieschopnosť a inovácie, Európsky inštitút pre inovácie a technológie a čiastočne by sa mal dotknúť aj štrukturálnych fondov. Tematicky tento Spoločný strategický rámec sa bude zameriavať na zjednodušovanie financovania z EÚ, na trhové aktivity (podpora predvádzačov a pilotných projektov), na väčšiu podporu úspešných existujúcich podporných schém, na otvorenosť a flexibilitu vo výskume, na podporu bottom-up inštrumentov a na prepojenie zdrojov financovania z EÚ na spoločenské problémy. 

	V záverečnom slove rakúsky minister Karlheinz Tochterle zosumarizoval stretnutie a vyzdvihol najmä princíp otvoreného prístupu k excelentným infraštruktúram na základe peer review, princíp prilákania najlepších vedcov do členských štátov Salzburskej skupiny, princíp jednotného prístupu k Spoločnému strategickému rámcu (k Horizontu 2020), princíp neustále zjednodušovania financovania zo zdrojov EÚ a nakoniec vyzdvihol pridanú hodnotu EÚ vo výskume, ktorou je excelencia.
5.  Odporúčané závery:
1.	Pred vyhlásením výzvy na výstavbu Univerzitných vedeckých parkov podrobne zanalyzovať udržateľnosť podobných projektov s presne zadefinovanými zdrojmi financovania najmä prevádzkových nákladov aj po skončení financovania zo štrukturálnych fondov.
2.	Podrobne zanalyzovať možnosti Slovenskej vedeckej infraštruktúry pri zapojení sa do projektov ESFRI s cieľom zanalyzovať realizovateľnosť Európskeho konzorcia pre výskumnú infraštruktúru (European Research Infrastructure Consortium) – ERIC na Slovensku v ďalšom programovacom období. 
3.	Zamerať sa v lete 2011 na podrobné rokovania na najvyššej úrovni k 8. rámcovému programu a k ďalšiemu programovaciemu obdobiu.
4.	Využívať neformálnu pôdu Salzburskej skupiny na najvyššej možnej úrovni.
6.   Osobitne vyhodnotený očakávaný prínos ZPC
1.	Prispenie k zabráneniu neudržateľného financovania Univerzitných vedeckých parkov.
2.	Potvrdenie správneho smerovania Stratégie Fénix vo vede nakoľko väčšinu jej princípov obsahuje aj nový Spoločný strategický rámec v EÚ.
3.	Neoficiálny začiatok diskusii na najvyššej úrovni k novému finančnému obdobiu v EÚ.
7.    Spôsob zverejnenia výsledkov ZPC, prenos získaných informácií
Elektronicky poslané na:
minister@minedu.sk; peter.mederly@minedu.sk; katarina.majerova@minedu.sk; miroslav.sivacek@minedu.sk; tajomik@minedu.sk; adriana.talajova@minedu.sk; matus.medvec@minedu.sk; dagmar.hupkova@minedu.sk; marta.cimbakova@minedu.sk; jan.turna@cvti.sk; roderik.klinda@minedu.sk; dusan.sandor@mzv.sk; 
Zverejnené na www.minedu.sk. 
Súhlasím so zverejnením správy na internete
Správu vypracoval: Marián Zachar
Dátum: 6.7.2011
Správu schválila:  Marta Cimbáková